ΚΑΝΟΝΙΣΜΟΣ (ΕΟΚ) αριθ. 2835/91 ΤΟΥ ΣΥΜΒΟΥΛΙΟΥ της 23ης Σεπτεμβρίου 1991 για την τροποποίηση οριστικού δασμού αντιντάμπινγκ στο πλαίσιο της διαδικασίας μερικής επανεξέτασης σχετικά με τις εισαγωγές ουρίας καταγωγής Βενεζουέλας και για την περάτωση της διαδικασίας επανεξέτασης σχετικά με τις εισαγωγές ουρίας καταγωγής Τρινιδάδ και Τομπάγκο

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9, 12 και 14,

την πρόταση που υπέβαλε η Επιτροπή μετά από διαβουλεύσεις στο πλαίσιο της Συμβουλευτικής Επιτροπής που προβλέπεται από τον εν λόγω κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Το Νοέμβριο 1990 υπεβλήθη στην Επιτροπή, κατ' εφαρμογή του άρθρου 14 του κανονισμού (ΕΟΚ) αριθ. 2423/88, αίτηση επανεξέτασης των μέτρων αντιντάμπινγκ που είχαν επιβληθεί στις εισαγωγές ουρίας καταγωγής Τρινιδάδ και Τομπάγκο και Βενεζουέλας, με τον κανονισμό (ΕΟΚ) αριθ. 450/89 του Συμβουλίου (1) και την απόφαση αριθ. 89/143/ΕΟΚ της Επιτροπής (2).

(2) Όσον αφορά το Τρινιδάδ και Τομπάγκο, η αίτηση υποβλήθηκε από την εταιρεία Trinidad & Tobago Urea Companz Ltd, που διαδέχθηκε την εταιρεία National Energy Corporation of Trinidad & Tobago Ltd, η οποία είχε αναλάβει υποχρέωση που είχε γίνει αποδεκτή στο πλαίσιο της προαναφερθείας απόφασης. Η αίτηση επανεξέτασης θεμελιωνόταν σε μεταβολή των συνθηκών, που προέκυψε από μείωση του κόστους παραγωγούς και ουσιαστική αύξηση των τιμών εξαγωγής προς την Κοινότητα, η οποία θα επέφερε την εξάλειψη κάθε πρακτικής ντάμπινγκ.

(3) Όσον αφορά τη Βενεζουέλα, η αίτηση, που υποβλήθηκε από την Venezolana del Nitrogeno CA (Nitroven) και την Petroquimica de Venezouela SA (Pequiven) και αποσκοπούσε στην επανεξέταση του οριστικού δασμού αντιντάμπινγκ ύψους 21,5 % που είχε επιβληθεί με τον κανονισμό (ΕΟΚ) αριθ. 450/89, βασιζόταν σε μεταβολή των συνθηκών που προέκυψε από την τροποποίηση, στις 14 Μαρτίου 1989, της επίσημης συναλλαγματικής ισοτιμίας, η οποία είχε χρησιμοποιηθεί από την Επιτροπή για σύγκριση της κανονικής αξίας και της τιμής εξαγωγής με σκοπό τον προσδιορισμό του περιθωρίου ντάμπινγκ. Σύμφωνα με την άποψη των εν λόγω εταιρειών, η χρησιμοποίηση νέας συναλλαγματικής ισοτιμίας θα οδηγούσε στην διαπίστωση της απουσίας της πρακτικής ντάμπινγκ.

Β. ΣΥΝΕΧΕΙΑ ΤΗΣ ΔΙΑΔΙΚΑΣΙΑΣ

(4) Καθώς οι αιτήσεις επανεξέτασης περιείχαν επαρκή αποδεικτικά στοιχεία ως προς την ύπαρξη μεταβολής των συνθηκών, η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3) ανακοίνωσε την έναρξη διαδικασίας επανεξέτασης μέτρων αντιντάμπινγκ σχετικά με τις εισαγωγές ουρίας καταγωγής Τρινιδάδ και Τομπάγκο και Βενεζουέλας.

(5) Η Επιτροπή ενημέρωσε επίσημα τους παραγωγούς/εξαγωγείς που είναι άμεσα ενδιαφερόμενοι και τους εκπροσώπους των χωρών εξαγωγής.

(6) Η Επιτροπή συνέλεξε και επιβεβαίωσε όλα τα στοιχεία που έκρινε απαραίτητα για τον προσδιορισμό των πραγματικών περιστατικών και προέβη σε επιτόπιο έλεγχο στις εγκαταστάσεις των ενδιαφερομένων εξαγωγικών εταιρειών:

- Trinidad & Tobago Urea Companz Ltd (TTUC), Port of Spain, Τρινιδάδ,

- Petroquimica de Venezouela SA (Pequiven), Καράκας, Βενεζουέλα,

- Venezolana del Nitrogeno CA (Nitroven), Καράκας, Βενεζουέλα,

- Palmaven SA, Καράκας, Βενεζουέλα.

(7) Όσον αφορά την εξέταση των πρακτικών ντάμπινγκ, η έρευνα που προβλέπει το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 2423/88, κάλυψε τη χρονική περίοδο από 1ης Ιανουαρίου έως 31 Δεκεμβρίου 1990.

Γ. ΠΡΟΪΟΝ

(8) Το εν λόγω προϊόν είναι ένωση αζώτου που αντιστοιχεί στο χημικό τύπο Co(NH2)2, συνθετικό προϊόν που παράγεται από αντίδραση υγρού διαλύματος αμμωνίας και ανθρακικού οξέος. Το άζωτο περιλαμβάνεται στη σύνθεση του προϊόντος σε ποσοστό περίπου 45 %. Η ουρία διατίθεται στο εμπόριο είτε υπό μορφή σφαιριδίων, στην περίπτωση του Τρινιδάδ και Τομπάγκο, είτε υπό μορφή κόκκων, στην περίπτωση της Βενεζουέλας, είτε σε υγρή κατάσταση. Η ουρία χρησιμοποιείται κατά κύριο λόγο ως λίπασμα.

Η ουρία υπάγεται στους κωδικούς ΣΟ 3102 10 10 και 3102 10 99.

Δ. ΕΠΑΝΕΞΕΤΑΣΗ ΣΧΕΤΙΚΑ ΜΕ ΤΗΝ ΥΠΑΡΞΗ ΠΡΑΚΤΙΚΗΣ ΝΤΑΜΠΙΝΓΚ

Ι. Τρινιδάδ και Τομπάγκο

α) Κανονική αξία

(9) Επειδή οι πωλήσεις ουρίας από την TTUC στην εσωτερική αγορά πραγματοποιήθηκαν με μέση τιμή χαμηλότερη του κόστους παραγωγής, κατά την περίοδο διεξαγωγής της έρευνας, χρησιμοποιήθηκε η κανονική κατασκευασμένη αξία, κατ' εφαρμογή του άρθρου 2 παράγραφος 3 στοιχείο β) σημείο ii) του κανονισμού (ΕΟΚ) αριθ. 2423/88.

(10) Η κατασκευασμένη αξία υπολογίστηκε αφού προστέθηκε στο κόστος παραγωγής ένα περιθώριο κέρδους 7 %. Αυτό το περιθώριο κέρδους φάνηκε εύλογο, στο μέτρο που, στην παρούσα οικονομική συγκυρία, αντιστοιχεί στο ελάχιστο κέρδος που είναι απαραίτητο, ώστε να επιτρέψει σε έναν παραγωγό ουρίας να συνεχίσει τη λειτουργία του εργοστασίου του, υπό φυσιολογικές συνθήκες εκμετάλλευσης, ενώ συγχρόνως του παρέχει αποδοτικότητα η οποία είναι αποδεκτή σε σχέση με το κεφάλαιο που έχει επενδυθεί, και η οποία επιτρέπει την εξασφάλιση της χρηματοδότησης των μελλοντικών επενδύσεων που θα είναι απαραίτητες για την εξακολούθηση κάποιας αποδοτικής δραστηριότητας.

β) Τιμή εξαγωγής

(11) Οι τιμές εξαγωγής καθορίστηκαν με βάση τις πράγματι πληρωθείσες ή πληρωτέες τιμές των προϊόντων που πωλούνται για εξαγωγή προς την Κοινότητα, κατ' εφαρμογή του άρθρου 2 παράγραφος 8 στοιχείο α) του κανονισμού (ΕΟΚ) αριθ. 2423/88.

γ) Σύγκριση

(12) Η κατασκευασμένη αξία συγκρίθηκε, για κάθε συναλλαγή χωριστά, με τις τιμές εξαγωγής στο στάδιο "εκ του εργοστασίου".

Η Επιτροπή, κατ' εφαρμογή του άρθρου 2 παράγραφος 10 του κανονισμού (ΕΟΚ) αριθ. 2423/88, έλαβε υπόψη της, ενδεχομένως υπό μορφή προσαρμογών τις διαφορές που επιδρούν στη δυνατότητα σύγκρισης των τιμών, όπως έξοδα μεταφοράς, ασφάλισης, εργασιών διαφύλαξης και εκφόρτωσης, τους όρους παροχής πιστώσεων, τις προμήθειες και τα παρεπόμενα έξοδα.

δ) Περιθώρια ντάμπινγκ

(13) Η εξέταση των πραγματικών περιστατικών που προαναφέρθηκαν δεν αποκάλυψε την ύπαρξη πρακτικής ντάμπινγκ.

ΙΙ. Βενεζουέλα

α) Κανονική αξία

(14) Επειδή οι πωλήσεις ουρίας στην εσωτερική αγορά της Βενεζουέλας πραγματοποιήθηκαν σε τιμή η οποία καθορίστηκε με κυβερνητικό διάταγμα και η οποία ήταν χαμηλότερη από το κόστος παραγωγής, χρησιμοποιήθηκε η κανονική κατασκευασμένη αξία κατ' εφαρμογή του άρθρου 2 παράγραφος 3 στοιχείο β) σημείο ii) του κανονισμού (ΕΟΚ) αριθ. 2423/88.

(15) Η συνήθης κατασκευασμένη αξία υπολογίστηκε αφού προστέθηκε στο κόστος παραγωγής περιθώριο κέρδους ύψους 7 %. Αυτό το περιθώριο φάνηκε εύλογο, στο μέτρο που, στην παρούσα οικονομική συγκυρία, αντιστοιχεί στο ελάχιστο ύψος που είναι αναγκαίο, ώστε να επιτρέπει σε παραγωγό ουρίας να διατηρεί το εργοστάσιό του σε λειτουργία, υπό φυσιολογικές συνθήκες εκμετάλλευσης, παρέχοντας συγχρόνως σε αυτόν μια απόδοση που είναι αποδεκτή σε σχέση με το κεφάλαιο που έχει επενδύσει και η οποία επιτρέπει τη χρηματοδότηση των μελλοντικών επενδύσεων που θα είναι αναγκαίες για την εξακολούθηση αποδοτικής δραστηριότητας.

β) Τιμή εξαγωγής

(16) Κατά την περίοδο διεξαγωγής της έρευνας δεν πραγματοποιήθηκε καμία εξαγωγή ουρίας προέλευσης Βενεζουέλας με προορισμό την Κοινότητα.

γ) Σύγκριση

(17) Υπό τις ανωτέρω συνθήκες, δεν κατέστη δυνατή η πραγματοποίηση σύγκρισης μεταξύ της κανονικής αξίας και της τιμής εξαγωγής.

Ε. ΣΥΜΠΕΡΑΣΜΑΤΑ

Ι. Περάτωση της διαδικασίας επανεξέτασης ως προς το Τρινιδάδ και Τομπάγκο

(18) Λαμβανομένης υπόψη της απουσίας περιθωρίου ντάμπινγκ και της συμπεριφοράς του ενδιαφερόμενου εξαγωγέα, ο οποίος τήρησε, σε γενικές γραμμές, την ανάληψη υποχρέωσης που είχε προτείνει και αύξησε, επίσης, αισθητά τις τιμές εξαγωγής προς την Κοινότητα που εφάρμοζε, το Συμβούλιο θεωρεί ότι είναι σκόπιμη η κατάργηση των μέτρων αντιντάμπινγκ που ισχύουν ως προς την εν λόγω χώρα.

(19) Το Συμβούλιο θεωρεί ότι, υπ' αυτές τις συνθήκες, είναι σκόπιμη η περάτωση της διαδικασίας επανεξέτασης των μέτρων αντιντάμπινγκ που είχαν επιβληθεί ως προς τις εισαγωγές ουρίας καταγωγής Τρινιδάδ και Τομπάγκο.

(20) Σχετικά με το ανωτέρω συμπέρασμα δεν προεβλήθη καμία αντίρρηση στο πλαίσιο της πιτροπής αντιντάμπινγκ.

ΙΙ. Τροποποίηση των οριστικών δασμών ως προς τη Βενεζουέλα

(21) Όσον αφορά τη Βενεζουέλα, η απουσία συναλλαγών στον τομέα των εξαγωγών προς την Κοινότητα δεν επιτρέπει την επαλήθευση της ορθότητας του επιχειρήματος που προέβαλαν οι εξαγωγείς σχετικά με την εξάλειψη της πρακτικής ντάμπινγκ που προέκυψε από την χρησιμοποίηση νέας επίσημης συναλλαγματικής ισοτιμίας. Ως εκ τούτου, ως η πλέον δίκαιη λύση φαίνεται η κατάργηση του δασμού 21,5 % κατ' αξία, που ισχύει επί του παρόντος, και η αντικατάστασή του με μεταβλητό δασμό, με βάση τη νέα κανονική αξία των εξαγωγέων, όπως αυτή υπολογίστηκε κατά τη διάρκεια της παρούσας διαδικασίας.

(22) Όσον αφορά τη ζημία, οι εξαγωγείς προέβαλαν στην αίτησή τους αφενός, ότι η απουσία συναλλαγών προς την Κοινότητα είχε ως συνέπεια την εξάλειψη της ζημίας, και, αφετέρου, ότι οι τιμές των κοινοτικών παραγωγών αυξήθηκαν κατά τρόπο συστηματικό μετά την επιβολή του δασμού αντιντάμπινγκ.

Ως προς το τελευταίο σημείο, το Συμβούλιο παρατηρεί ότι ως συνέπεια της παλαιότερης διαδικασίας αντιντάμπινγκ, οι εξαγωγείς αποφάσισαν να αναστείλουν κάθε εξαγωγή προς την Κοινότητα. Εν τούτοις, το Συμβούλιο θεωρεί ότι η εν λόγω αναστολή δεν είναι δυνατόν να θεωρηθεί ως ένδειξη εξάλειψης της ζημίας ούτε ως μεταβολή των συνθηκών με βάση την οποία θα δικαιολογείτο επανεξέταση της ζημίας.

Επιπλέον, όσον αφορά την ενδεχόμενη αύξηση των τιμών των κοινοτικών παραγωγών, εφόσον αυτή αποδειχθεί ακριβής, θα ήταν αύξηση φυσιολογική, εφόσον θα προέκυπτε από την ίδια την ύπαρξη των μέτρων αντιντάμπινγκ.

Υπό τις συνθήκες αυτές, το Συμβούλιο εκτιμά ότι τα επιχειρήματα που προβάλλονται, εν προκειμένω, ως προς τη ζημία, δεν είναι εύστοχα.

(23) Ωστόσο, το Συμβούλιο θεωρεί ότι είναι δίκαιο, όπως αναφέρθηκε προηγουμένως, να δοθεί συνέχεια στο αίτημα των εξαγωγέων, με τη συνεκτίμηση των αποτελεσμάτων της παρούσας διαδικασίας και τη θεμελίωση του μεταβλητού δασμού αντιντάμπινγκ στη νέα κανονική αξία των εξαγωγέων.

Ο ανωτέρω μεταβλητός δασμός αντιντάμπινγκ καθορίζεται ως ελάχιστη τιμή, cif στα σύνορα της Κοινότητας, που υπολογίζεται με βάση το κόστος παραγωγής της ουρίας, όπως προσδιορίστηκε κατά τη διάρκεια της χρονικής περιόδου της έρευνας, προσαυξημένο κατά το περιθώριο κέρδους που θεωρείται λογικό, και κατά τις παρεπόμενες δαπάνες που προκύπτουν ως τα σύνορα της Κοινότητας. Με βάση τα ανωτέρω, η ελάχιστη τιμή cif στα σύνορα της Κοινότητας είναι 110,50 Ecu ανά τόνο. Ας σημειωθεί ότι αυτή η ελάχιστη τιμή είναι χαμηλότερη από την τιμή που χρησιμοποιήθηκε ως βάση υπολογισμού του δασμού κατ' αξία, όπως καθορίστηκε στην προηγούμενη έρευνα.

(24) Ο δασμός αντιντάμπινγκ 21,5 % κατ' αξία, που ισχύει επί του παρόντος, διατηρείται ως προς τις εισαγωγές ουρίας καταγωγής Βενεζουέλας, με εξαίρεση εκείνες που πραγματοποιούνται από τις εταιρείες Pequiven και Nitroven.

(25) Για τα ανωτέρω συμπεράσματα δεν προβλήθηκε καμία αντίρρηση στο πλαίσιο της επιτροπής αντιντάμπινγκ.

(26) Όλοι οι παραγωγοί/εξαγωγείς που εμπλέκονται στην παρούσα διαδικασία, καθώς και οι εκπρόσωποι των κοινοτικών παραγωγών ενημερώθηκαν σχετικά με τα κυριότερα γεγονότα και τις εκτιμήσεις, βάσει των οποίων προτάθηκε η περάτωση της διαδικασίας επανεξέτασης ως προς το Τρινιδάδ και Τομπάγκο και η τροποποίηση των οριστικών μέτρων ως προς τη Βενεζουέλα. Τους παρασχέθηκε, επίσης, προθεσμία για την υποβολή παρατηρήσεων, μετά την ανακοίνωση της ανωτέρω πληροφορίας. Η Επιτροπή εξέτασε με προσοχή τις παρατηρήσεις τους και τις έλαβε δεόντως υπόψη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Περατώνεται η διαδικασία επανεξέτασης σχετικά με τα μέτρα αντιντάμπινγκ που είχαν επιβληθεί στις εισαγωγές ουρίας καταγωγής Τρινιδάδ και Τομπάγκο.

2. Η ανάληψη υποχρέωσης που είχε προτείνει η National Energy Corporation of Trinidad & Tobago Ltd και είχε επαναλάβει η Trinidad & Tobago Urea Companz Ltd (TTUC), και η οποία έγινε αποδεκτή με τον κανονισμό (ΕΟΚ) αριθ. 3339/87 του Συμβουλίου (1), όπως τροποποιήθηκε τελευταία από τον κανονισμό (ΕΟΚ) αριθ. 450/89, και επιβεβαιώθηκε με την απόφαση 89/143/ΕΟΚ της Επιτροπής, καταργείται.

Άρθρο 2

Ο δασμός αντιντάμπινγκ 21,5 % (συμπληρωματικός κωδικός 8550), ο οποίος επιβλήθηκε με τον κανονισμό (ΕΟΚ) αριθ. 450/89 στις εισαγωγές ουρίας καταγωγής Βενεζουέλας, που υπάγεται στους κωδικούς ΣΟ 3102 10 10 και 3102 10 99, διατηρείται στις εισαγωγές ουρίας καταγωγής Βενεζουέλας, με εξαίρεση την ουρία που παράγεται και εξάγεται προς την Κοινότητα από την Venezolana del Nitrogeno CA (Nitroven) και την Petroquimica de Venezouela SA (Pequiven) (συμπληρωματικός κωδικός 8549), για τις οποίες το ποσό του δασμού αντιντάμπινγκ ισούται προς τη διαφορά ανάμεσα στην καθαρή τιμή ανά τόνο, "ελεύθερο στα σύνορα της Κοινότητας", χωρίς εκτελωνισμό, και το ποσό των 110,50 Ecu ανά τόνο.

Άρθρο 3

Εφαρμόζονται οι ισχύουσες διατάξεις για τους δασμούς.

Άρθρο 4

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Σεπτεμβρίου 1991. Για το Συμβούλιο

Ο Πρόεδρος

P. BUKMAN

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 52 της 24. 2. 1989, σ. 1. (3) ΕΕ αριθ. L 52 της 24. 2. 1989, σ. 37. (4) ΕΕ αριθ. C 55 της 2. 3. 1991, σ. 4. (5) ΕΕ αριθ. L 317 της 7. 11. 1987, σ. 1.